## Pérez Llorca trasllada la disposició del Consell per a allotjar les obres del Museu Sorolla en una seu provisional abans d’acabar la legislatura

*** Generalitat i Ajuntament estudien espais com el Museu de la Ciutat per a situar les obres de Joaquim Sorolla provinents de The Hispanic Society
* Pérez Llorca es compromet amb Catalá a buscar llocs en la ciutat per a poder construir més vivendes i reitera al Govern que s’adherisca al Pla VIU
* Incidix a fer una administració “més pròxima i acabar amb la burocràcia i els terminis interminables”
* El president fa la seua primera visita institucional a l’Ajuntament de València i manté una reunió amb l’alcaldessa, M. José Catalá, per a avançar en els projectes de la ciutat**

**València.**

El president de la Generalitat, Juanfran Pérez Llorca, ha mostrat la disposició del Consell perquè els quadros de The Hispanic Society que formaran part del futur Museu Sorolla se situen en un museu provisional abans que acabe la legislatura fins que l’antic edifici de Correus estiga adequat.

Així, en la seua primera visita institucional a l’Ajuntament de València, a on s’ha reunit amb la seua alcaldessa, M. José Catalá, ha destacat la “fita” que suposa l’arribada dels quadros de Joaquim Sorolla a la seua ciutat de naixement des de la institució nord-americana i ha realçat el treball que està duent a terme la Generalitat perquè les més de 200 obres del pintor valencià “arriben com més prompte millor i les puguen gaudir totes les valencianes i valencians”.

Al respecte, ha indicat que s’està buscant un emplaçament per a situar les obres, que podria ser el Museu de la Ciutat, mentres es resol el recurs que hi ha sobre l’antic edifici de Correus. Esta infraestructura serà la seu del futur Museu Sorolla i es convertirà en la primera seu europea de The Hispanic Society.

El cap del Consell ha insistit en el seu compromís per acurtar els terminis per a l’arribada de les obres i, en este sentit, ha realçat l’esforç que està realitzant la Generalitat per a simplificar tràmits, “acabar amb terminis interminables i fer que l’Administració siga molt més pròxima”.

En la trobada s’han tractat altres assumptes d’interés per a la ciutat, com l’àmbit de la vivenda, “un dels greus problemes que hi ha en el nostre país i en la Comunitat Valenciana”, ha indicat el president.

En este sentit, Pérez Llorca ha destacat la posada en marxa del Pla VIU, “que marxa a bon ritme” i que preveu la construcció de 10.000 vivendes en tota la Comunitat abans que acabe la legislatura, i s’ha compromés amb l’alcaldessa a “continuar buscant més espais en la ciutat per a poder construir més immobles”.

Així mateix, ha recordat la seua sol·licitud al Govern d’Espanya que s’adherisca a esta iniciativa, com ja han fet ajuntaments de tots els colors polítics, ja que seria una manera de disposar de més sòl i de més recursos econòmics i poder ampliar el nombre de vivendes previstes.

En este sentit, ha comentat que “després de molts anys sense construcció de vivendes en esta comunitat, el més normal és secundar des del Govern un pla que s’ha demostrat que funciona”.

**Albufera**

Un altre dels assumptes tractats en la reunió ha sigut el de la situació de l’Albufera després dels danys patits després de la DANA del passat any. Al respecte, el cap de l’executiu valencià ha destacat el compromís tant de la Generalitat com de l’Ajuntament “per a continuar treballant en la millora de l’aigua”.

El president ha destacat la reunió amb una alcaldessa que “sap el que vol per a la seua ciutat i els seus veïns”, que servirà per a “posar-nos a treballar com més prompte millor o continuar els treballs que s’estan fent entre les dos institucions”.

Fecha: 07/01/2026